Djago! Djago!

***Djago! Djago!*** adolah sabuah surek kaba kiri nan tabik di Padang Panjang, Sumatera Barat pado taun 1923. Surek kaba ko didirikan jo dipimpin Natar Zainuddin, yang mano  Arif Fadhilah sabagai redakturnyo. *Djago! Djago!* tanamo sabagai media propaganda nan digunoan untuak manyebarkan gagasan Marxis di Minangkabau.

## Latar balakang
Munculnyo *Djago! Djago!* indak lapeh dari usaho kalompok-kalompok kuminih di Sumatera Barat untuak manyebarkan ajaran Marxis sasuai konteks sosial jo agamo masyarakaik Minangkabau. Basamo koran *Pemandangan Islam*, pimpinan Haji Datuk Batuah, *Djago! Djago!* manjadi wahana pantiang untuak mambangun wacana nan manggabuangkan kritik sosial jo legitimasi agamo.

Kaduo koran ko baparan dalam mahubuangkan ajaran Islam jo gagasan-gagasan palawanan taradok kapitalisme jo kolonialisme Ulando, sahinggo mampalaweh panarimoan gagasan-gagasan komunis di kalangan masyarakaik agamo di Minangkabau.

## Publikasi
Edisi partamo dari *Djago! Djago!* ditabikan pado tanggal 8 Oktober 1923, babarapo bulan sabalun pandirian Sarekat Rakyat di Padang Panjang, surek kaba iko tadiri dari anam halaman sarato mampunyoi slogan "Suara Merdeka Kaum Melarat".

Dalam edisi perdananyo, Arif Fadhilah manakankan baso koran ko ado untuak mambela urang-urang nan tatindas jo mandorong mareka untuak basatu malawan eksploitasi kapitalis. Natar Zainuddin, malalui tulisannyo, mangkritik sistem kapitalis sabagai panyabab utamo kamiskinan jo katidakadilan sosial, sarato mancubo manyaderhanakan gagasan Karl Marx untuak mudah dipahami dek masyarakaik nan labiah laweh.

Ciri khas *Djago! Djago!* adolah panggunoan bahaso propagandistik nan kareh jo usahonyo untuak manggabuangkan ajaran Marxis jo nilai-nilai Islam. Natar Zainuddin, misalnyo, manakankan baso praktek-praktek panzaliman batantangan jo ajaran Islam, sahinggo mamposisikan pajuangan malawan kapitalisme sabagai suatu kawajiban moral jo agamo.

## Isi jo Tema Barito
*Djago! Djago!* manabikan babagai artikel nan bafokus pado masalah sosial, ekonomi, jo politik. Tema-tema utamo nan acok diangkek tamasuak kritik kapitalisme jo kolonialisme Ulando, panggilan untuak kasatuan proletar, baban pajak nan manindas (belasting) pado rakyaik, dukuangan untuak garakan revolusioner internasional, jo integrasi ajaran Islam jo ideologi komunis.

Dalam edisi awalnyo, koran ko juo manyoroti baban pajak nan barek nan ditangguang dek rakyaik, tamasuak babagai jinih pajak sarupo pajak parusahaan, pajak panghasilan, pajak tanah, jo pajak lain nan dianggap manyababkan kasulitan.

Salanjuiknyo, *Djago! Djago!* juo malaporan pakambangan garakan internasional, sarupo Revolusi Bolshevik di Rusia jo pajuangan Mustafa Kemal Pasha di Turki, nan manjadi inspirasi untuak pajuangan kamardekaan di Hindia Balando.

## Peran
*Djago! Djago!* mamainkan peran pantiang dalam mandukuang pambentukan jo kagiatan Sarekat Rakyat di Sumatera Barat. Surek kaba ko bafungsi sabagai media propaganda nan mangguncang pandapek masyarakaik jo mamobilisasi massa.

Salah satu liputannyo adolah deklarasi Sarekat Rakyat pado tanggal 10 November 1923, di Padang Panjang. Dalam laporannyo, *Djago! Djago!* manggambarkan kajadian tu sabagai momen nan pantiang dalam pajuangan rakyaik. Namun, laporan tu juo mancakup kritik kareh taradok pamimpin Sarekat Islam Abdul Muis, nan dianggap indak manghormati palanta jo mambatasi partisipasi tokoh-tokoh lainnyo.

Salah satu aspek penting dari *Djago! Djago!* adolah usahonyo untuak manyatukan komunisme jo ajaran Islam. Malalui tulisan tokoh-tokoh sarupo Haji Datuk Batuah jo H.M. Nur Ibrahim, komunisme disajikan sabagai sistem nan sasuai jo nilai-nilai kaadilan sosial Islam.

Dalam narasi iko, kapitalisme dipandang sabagai sistem nan batantangan jo ajaran agamo karano mandorong eksploitasi jo katidaksataraan. Sabaliaknyo, komunisme digambarkan sabagai sarana untuak mancapai kaadilan, hak nan samo, jo kamajuan basamo.

Salain manjadi media propaganda, *Djago! Djago!* pun talibaik pulo dalam kagiatan sosial. Salah satu inisiatif nan dilaporkan adolah rencana untuak mandirian sakola untuak urang miskin jo buta huruf di Padang Panjang. Program ko malibaikkan guru-guru dari kalangan Thawalib dan didukuang dek organisasi satampek.

## Rujuakan